A budapesti metróhálózat

*"Budapest metróhálózata Budapest közösségi közlekedési hálózatának legnagyobb kapacitású vonalaiból áll. Az első, a köznyelvben kisföldalattinak nevezett vonala a kontinentális Európa első földalatti vasútja és a világ első elektromos földalattija volt. A másik kettő, szovjet technológián alapuló viszonylata az 1970-es és az 1980-as években épült ki. A negyedik vonal átadására 8 éves építést követően 2014-ben került volna sor. (Wikipédia)"*

2033-ra már csak itt élnek nagy számban emberek a halott városban.

## **Szerepe az evakuálásban**

A 2013-as atomháború során a felszín alá menekülő emberek elsősorban a vörös és a kék vonalakban bízhattak. Ezeket építették a legmélyebbre a meglévő vonalak közül, állomásaikon pedig hermetikus kapuk voltak felszerelve. Ennek ellenére több helyen is problémák léptek fel, így nem mindenhol záródtak be a kapuk.

A sárga és a zöld vonalak ezzel ellentétben alkalmatlanok voltak a tartós védelemre.

* Az M1-es vonal túl sekély építése és a levegőnek a felszínről való közvetlen áramoltatása miatt vált lakhatatlanná. Emellett a detonációk okozta földrengés több állomást is beomlasztott a vonalon.
* Az M4-es vonalat ugyan kellőképpen mélyre építették, de betontübbingekből épített szerkezete, magas állomásai, és az egy állomás kivételével hiányzó hermetikus kapuk miatt szintúgy lakhatatlanná vált. Ráadásul az építkezések még nem fejeződtek be, így a félkész építmény védelemre teljesen alkalmatlan volt.

## **A metróvonalak**

### **M1-es vonal**

Az M1-es vonalon a következő állomások találhatóak:

* Vörösmarty tér
* Deák Ferenc tér (M1)
* Bajcsy-Zsilinszky út
* Opera
* Oktogon
* Vörösmarty utca
* Kodály körönd
* Bajza utca
* Hősök tere
* Széchenyi fürdő
* Mexikói út

#### **Vörösmarty tér**

A vonal délnyugati végállomását a Nagy Térfélcsere után alakították ki politikai gyűjtőtábornak a hungaristák és a kommunisták. Az állomáson a legveszélyesebb elemeket tartják. Az élelmiszer- és vízutánpótlás minimális, és mivel a felszínre nyíló utak nyitottak, a lejutó sugárzással együtt az éhezés igen magas mortalitást alakít ki. Az állomás népessége ismeretlen, és bár eddig ugyan nem ismert szökés, a hely híre nagyon elterjedt a Metróban, ahol a köznyelv Lágerként ismeri.

#### **Deák Ferenc tér (M1)**

Az állomáson egy zsoldos őrcsapat tartózkodik egyedül, akiket a kommunisták és a hungaristák közösen fizetnek. Feladatuk, hogy meggátolják a Lágerből történő szökéseket.

#### **Opera**

Lakatlan, északi oldalán az alagút beszakadt.

#### **Az Oktogon után**

Mivel az Oktogontól északra lévő alagutak beomlottak, a további földalatti közlekedés ellehetetlenült. A Hősök tere után, a Városligetből, több furcsa élőlényt jelentettek, amik vélhetően az Állatkert romjai közül szabadultak ki.

### **M2-es vonal**

A vonalon a következő állomások találhatóak:

* Déli pályaudvar
* Széll Kálmán tér
* Batthyány tér
* Kossuth Lajos tér
* Deák Ferenc tér (M2)
* Astoria
* Blaha Lujza tér
* Keleti pályaudvar
* Puskás Ferenc Stadion
* Pillangó utca
* Örs vezér tere

#### **Széll Kálmán tér**

Lakott, a Hungarista Birodalom uralja, annak központi állomása. Új neve: *Szálasi Ferenc nemzetvezető tér*.

#### **Batthyány tér**

Lakott, a Hungarista Birodalom uralja. Új neve: *Táncsics Mihály tér*.

#### **Kossuth Lajos tér**

Lakott, a Hungarista Birodalom uralja. Új neve: *Vitéz jákfai Gömbös Gyula tér*.

#### **Deák Ferenc tér (M2)**

Lakott, a Mag része, hungarista állomásparancsnoka van.

#### **Astoria**

Lakott. Az állomáson anarchisztikus körülmények uralkodnak. Tényleges vezetője nincs a köznyelv által az *"Őrültek állomása"* névvel illetett Astoriának.

#### **Blaha Lujza tér**

Lakott. A Blaha Lujza téri Birodalom uralja, annak központi állomása.

#### **Keleti pályaudvar**

Kettős állomás az M2-es és az M4-es vonalak találkozásánál, mindkettő részállomása lakott (egyedüliként az M4-es vonal állomásai közül). A Blaha Lujza téri Birodalom uralja.

#### **Puskás Ferenc Stadion**

Lakott. Az állomást sztalkerbázissá alakították.

#### **Pillangó utca**

Felszíni állomás volt. Lakatlan, romos állapotú.

#### **Örs vezér tere**

Ugyanolyan körülmények uralkodnak, mint a Pillangó utcánál.

### **M3-as vonal**

A vonalon a következőek:

* Újpest-központ
* Újpest-városkapu
* Gyöngyösi utca
* Forgách utca
* Árpád híd
* Dózsa György út
* Lehel tér
* Nyugati pályaudvar
* Arany János utca
* Deák Ferenc tér (M3)
* Ferenciek tere
* Kálvin tér
* Corvin-negyed
* Klinikák
* Nagyvárad tér
* Népliget
* Ecseri út
* Pöttyös utca
* Határ út
* Kőbánya-Kispest

#### **Újpest-központ**

Valószínűleg lakatlan és romos állapotú. A Gyöngyösi utcánál lévő hatalmas sugárzás megakadályozza az állomás elérését.

#### **Újpest-városkapu**

Ugyanolyan körülmények uralkodnak mint ami Újpest-központnál van.

#### **Gyöngyösi utca**

Lakatlan, rendkívül romos állapotú. Az itt mért sugárzás mértéke meghaladja a városon belül mérhető átlagot.

#### **Forgách utca**

Lakott, Észak Vörösei uralják. Új neve: *Kun Béla utca*.

#### **Árpád híd**

Lakott, Észak Vörösei uralják. Új neve: *Rákosi Mátyás híd*.

#### **Dózsa György út**

Lakott, Észak Vörösei uralják, az államalakulat központi állomása. Új neve: *Kádár János út*.

#### **Lehel tér**

Lakatlan, de hivatalosan a Nyugat uralja. A kommunistáknak áthaladási engedélye van.

#### **Nyugati pályaudvar**

Lakatlan, de hivatalosan a Nyugat uralja. A kommunistáknak áthaladási engedélye van.

#### **Arany János utca**

Lakott, a Mag része, kommunista állomásparancsnoka van.

#### **Deák Ferenc tér (M3)**

Lakott, a Mag része, kommunista állomásparancsnoka van.

#### **Ferenciek tere**

Lakatlan. Az állomáshoz vezető alagutakat bűnözők lakják.

#### **Kálvin tér**

Lakatlan, romos állapotú kettős állomás. Az M3-as vonalon lévő részállomás egy része, az M4-es vonalon lévő teljesen víz alatt áll. Az Álommanóként ismert mutáns él itt egyedül.

#### **Corvin-negyed**

Valószínűleg lakott, a Hatodik perc szentjeinek területe.

#### **Klinikák**

Valószínűleg lakott, a Hatodik perc szentjeinek területe.

#### **Nagyvárad tér**

Valószínűleg lakott, a Hatodik perc szentjeinek területe.

#### **Népliget**

Lakatlan, azonban az állomás feletti buszpályaudvarban megfigyelőállást építettek ki a Sztalkerek.

#### **Ecseri út**

Lakott, a Déli Szövetség uralja. A 60 fős lakosság nagy része német. Új neve: "*Neusachsenland"*.

#### **Pöttyös utca**

Lakott, a Déli Szövetség uralja. A 30 fős lakosság nagy része orosz. Új neve: "*Rossiyskiy most*".

#### **Határ út**

Lakott, a Déli Szövetség uralja, annak központi állomása. A 120 fős lakosság nagy része más-más Európai országokból származik. Új neve: "*Europa"*.

#### **Kőbánya-Kispest**

Felszíni állomás volt. Lakatlan, romos állapotú.

### **M4-es vonal**

A vonal egyetlen kivételtől eltekintve romos állapotú és lakatlan. Dél-budai része elszakadt, amikor a Duna alatti alagút beomlott, így azon részek állapota ismeretlen. Valószínű azonban, hogy ott sem élnek emberek.

## **Frakciók a metróban**

### **Az Őrültek állomása**

* Állomások: Astoria
* Alapítás: 2020
* Vezető: nincs, anarchikus állapot uralkodik.

Történet: Az Astoria megálló története kifejezetten pozitívan indult. A közeli egyetemről, illetve a méltán híres Astoria szállóból rengeteg értelmiségi ember menekült ide.

Amíg a Deák Ferenc tér központi szerepe ki nem alakult a háború után, addig az Astoria volt a metró szellemi központja. Persze a Blaha Lujza tér növekvő befolyása érezhető volt, de az állomás így is jelentős szerepet játszott. A katonai vezetést hamar lerázta magáról és egy volt egyetemi professzorokból álló tanács állt az élére.

A háború viszont nagyon megváltoztatta a helyzetet. A menekülők áradata túlterhelte az állomást, majd a háború lezárása és a Mag létrejötte után az értelmiségi központ áttelepült a Deák Ferenc térre, mint a fő kereskedelmi központra. A könyvek beáramlása is lelassult, így az állomás egyre jobban pusztult.

Az Astoria bekebelezésére szőtt terveket végül elvetette a Blaha vezetése. Az évek során egyre többen leltek menedéket az állomás folyamatosan megkopó fényei alatt. Az állomásra azért ragadt rá a metróban az "Őrültek állomása" cím, mert rengeteg számkivetett, már-már félbolond állapotban vegetáló ember költözött ide.

Az állomásnak nincs vezetősége, a rendet időnként a Sztalkerek, időnként a Blaha-légió katonái tartják fenn. Az egész állomást állandó hangzavar jellemzi, így eléggé nagy esély van a teljes megőrülésre.

### **Blaha Lujza téri Birodalom**

* Állomások: Blaha Lujza tér, Keleti pályaudvar.
* Alapítás éve: 2016 - Blaha Lujza téri közösség, 2018 - Blaha Lujza téri Birodalom.
* Vezető: Vasvári Péter

Történet: A Blaha Lujza tér igen népes állomásként kezdte a pályafutását. Miután a kétes elemek kint rekedtek, a lakosság nagy része a közeli szálloda üzletemberei és diplomatái, illetve magasabb rangú osztályba tartozó polgárok voltak. A társadalom kisebb részét adták a török vagy egyéb közel keleti népességből származók.

Az állomást közel három évig katonai vezetés irányította. A lakosok nagy részének azonban a kétkezi munka nem volt való, ezért az akkor még normálisan működő Astoria és a Keleti pályaudvar munkásait bérelték fel. A gazdag befektetői réteg végül lerázta a katonai vezetést és fegyvereiket elvéve elbocsájtotta őket.

Az újonnan kialakult oligarchiát azonban a munkások nem tűrték meg és véres lázadás tört ki. A lázadást végül Vasvári Péter az újjászervezett fegyveres erőkkel fékezte meg. Fél órás beszédével felszólította a munkásokat és a befektetőket az összhangra és a hatékonyságra.

Vasvári megtartotta a hatalmat. Vezérnek és felségnek szokták nevezni. de ő magát csak kormányzónak tartja. A hatalmat az állam gazdagsága és fegyveres ereje tartja meg. Később beolvasztotta a Keleti pályaudvart, ezzel létrehozva a Birodalmat, ami ma a metró legfényesebb csillaga. A Blaha üzletemberei az egész metróban kereskednek és befektetnek, fenntartva a törékeny háború utáni gazdaságot.

#### **Blaha-légió**

A "Blaha-légió" a metró egyik, ha nem a legelitebb katonai szervezete. Bárhonnan befogad harcosokat, de a kiképzésük nagyon gyötrelmes.

### **Bordély**

* Állomások: Déli pályaudvar
* Alapítás: 2018
* Vezető: Dévai Ádám

Történet: A Déli pályaudvar katonai vezetése hamar elvesztette a jelentőségét. A vasutasok, munkások és vidékről érkezett utasok átvették a hatalmat, majd a közelben megalakult Szocialista Közösséget igyekezték lekötelezni a felszínről behordott holmikkal.

Az állomás a behódoló magatartása miatt a hamar megkapta a "Metró kurvája" gúnynevet. Ezt a hungaristák megérkezése csak erősítette.

A metró rabszolgái, illetve a prostituáltak nagy része innen származik. A hatalom teljesen átalakult az igények kielégítésre. A munkások és vasutasok nagy része már máshol él, az állomást egy szűk oligarchia vezeti.

Ezen felül jelentős katonai személyzet is szolgálja az állomás érdekeit. A hungaristák mindaddig békén hagyják amíg az kiszolgálja őket. Bár az állomás neve nem cseng olyan fényesen, mindenesetre szolgáltatásaikra nagy igény van a metróban.

### **Déli Szövetség**

* Állomások: Ecseri út, Pöttyös utca, Határ út
* Alapítás: 2013 - Dél-Pesti Katonai-és Rendőri Parancsnokság, 2019 - Déli Szövetség
* Vezető: Szkircsák Mihály vezérezredes, az Ezredesi Tanács (Rendőri és korábban NATO-s katonai ezredesekből álló tanács) feje

Történet: A Déli Szövetség lakossága eredetileg Budapesten tartózkodó NATO-katonákból áll, akik a 2013-as atomtámadások után menekültek le ide, és 2019-ig tökéletes elszigeteltségben voltak, ugyanis az észak felé vezető alagutat a Hatodik perc Szentjei és az akkor még erős sugárzás és mutánsok által való állandó fenyegetés miatt berobbantották. 2019 márciusában az Europa-val (régen Határ út) társulva létrehozták a Déli Szövetséget, amiben később a Rossiyskiy Most (régen Pöttyös utca) és a Neusachsenland (régen Ecseri út) is csatlakozott.

E frakció egy nagy különlegességnek számít, ugyanis itt található a legtöbb nemzetiség. Az ide lemenekült NATO-s katonaák főleg német, francia, holland, amerikai spanyol és lengyel nyelvűek, de egy kevés létszámú orosz kisebbség is van a Pöttyös utcánál.

A Déli Szövetség a változatos nyelvei mellett egy eléggé önellátó gazdasággal is rendelkezik. Az itt élők főként zöldségeket, gyümölcsöket, és fűszereket termesztenek kis méretű falba vájt alagutakban, valamint e frakció birtokában van a Vonat, az egész Budapesti metróhálózat egyetlen működőképes metrószerelvénye.

### **Észak Vörösei**

* Állomások: Dózsa György út, Árpád híd, Forgách utca
* Alapítás: 2016 - Szocialista Közösség, 2022 - Észak Vörösei
* Vezető: Stummer Máté pártfőtitkár

Történet: Nem lehet pontosan tudni, hogy hol alakult meg a Magyar Szocialista Metrómunkás Párt (MSZMMP), de az a lényeg, hogy a katonai vezetéstől hamar átvették a hatalmat.

Zűrzavaros körülmények között igyekeztek brutális terrorral és demagóg beszédekkel fennmaradni. Jelentős munkásréteg szolgálta az ügyet és a Déli pályaudvar is készségesen ellátta őket.

A háború a hungaristákkal azonban távozásra késztette őket, amikor, áttörve a hungaristák állásain, benyomultak a szinte üresen hagyott északi állomásokra és veszni hagyták korábbi területeiket.

A háborúba kis híján belerokkantak, azóta csak erőt gyűjtenek és propagandával igyekeznek munkásfelkeléseket kirobbantani a metróban.

### **Gyűjtőállomás**

* Állomások: Vörösmarty tér
* Alapítás: 2023
* Vezető: "Mussolini" (tényleges vezetés nincs)

Történet: A háború lezárása után a Magban felmerült a kérdés, hogy mit lehetne kezdeni a politikailag nem korrekt elemekkel, vagyis az olyan emberekkel, akik sem a hungaristák, sem a kommunisták számára elfogadhatóak.

Kezdetben az Astoria tűnt jó megoldásnak, ám a Blahát nem kívánták hergelni a politikai foglyokkal, így új helyet kerestek. Erre tökéletesen alkalmas volt az egykori M1-es vonal még épen maradt állomása.

A Deák Ferenc téri állomást helyrerakva út nyílt a Vörösmartyra, ahol ma is a legveszélyesebb politikai elítélteket tartják fogva. Ellátásuk nem biztosított stabilan, létszámuk ismeretlen.

### **A Hatodik perc szentjei**

* Állomások: Corvin-negyed, Klinikák, Nagyvárad tér
* Alapítás éve: 2013(?)
* Vezető: az Atya

Történet: A szerveződés valamikor, nem sokkal az atomtámadás utáni hónapokban szerveződhetett frakcióvá. Egyes feltételezések és legendák szerint a felszínen is meg lehet találni őket. A legendák szerint a testük képes befogadni a sugárzást és halhatatlanná tenni őket, sokak szemében ezért egyfajta felsőbbrendű lényként léteznek.

A központi állomásnak mindenki a Klinikákat tartja. A 'szentek" ugyanis onnan származnak. A frakciónak a története igen homályos, ám a leginkább elfogadott teóriai az az, hogy a Klinikákon az odarendelt katonák túlságosan sokáig tartották nyitva a hermetikus kapukat. Minél több embert igyekeztek megmenteni: főleg orvosokat és egyéb kórházi személyzetet és felszerelést, amit véleményük szerint jól használhattak volna a Metróban való esetleges hosszabb tartózkodás esetén. A hatperces előírást négy perccel túllépték, így a nyitott kapukon szabadon beáramlott a sugárzás és a törmelék.

Kezdetekben alig mutatkoztak a sugárfertőzés tünetei, csupán egy-két ember érezte rosszul magát, az orvosok azonban gyorsan ellátták őket. A következő hetekben azonban, mint arról jó pár vándor történetmesélő is beszámolt, egyre többen mutatták az őrültség jeleit. Mintha a sugárzás az agyra lett volna hatással.

Az állomás napok alatt eltűnt a térképről. Fényei, amiket még a Corvin-negyedből is lehetett látni, kihunytak. Különös hangokat, kántálást és jajveszékelést lehetett hallani az állomás irányából.

Senki sem tudja pontosan, mi történhetett a Nagyvárad térrel. Mivel az utána következő alagút leszakadt, nem számíthatott segítségre, ha a szentek megtámadták, illetve a Klinikák nyitott kapui miatt jelentős sugárzás jutott el hozzájuk is.

A Corvin-negyed sem kerülhette el a sorsát. Évekig tartott megerősített határvonalat a Klinikák felé, ám azok évről évre közelebb kerültek hozzájuk. A Corvinra is eljutott káros sugárzás és az éjszakánként folyamatosan hallható kántálás következtében már sokan a Kálvin térre húzódtak vissza, ahol így hatalmas népességszám torlódott fel, amire az állomás nem állt készen.

2019-re a Corvin-negyedet már csak egy alig 30 fős, főleg katonákból álló csoport védte, amikor is az is elsötétedett. A szentek, ki tudja miért, nem nyomultak előrébb.

A szentek vallási fanatikusok és őrültek bandája. Mivel a sugárzás megmérgezte az agyukat, különböző vízióik vannak. Az egész metróban meg lehet találni pár hozzájuk hasonló örültet, de főleg az M3-asvonalon fordulnak elő - a sugárzás itt futott végig.Az Astorián is van belőlük pár, főleg azok akik meg tudtak szökni a vörösök és korábban a hungaristák kivégzései elől.

A metróban azt mondják róluk, hogy képesek befolyásolni másokat, a sugárzás megfiatalítja őket és nem is hat rájuk.

### **Hungarista Birodalom**

* Állomások: Kossuth Lajos tér, Széll Kálmán tér, Batthyány tér
* Alapítás: 2018 - Hungarista föderáció 2022 - Hungarista Birodalom
* Vezető: Krovka Ferenc

Történet: A hungarizmus az M3-as vonalon született újjá. Az északi állomások jelentős része, a mostani vörös állomások, eredetileg a hungaristák területének számítottak. A katonai vezetés itt igen hamar radikalizálódott és expanzióba kezdett.

Amikor az északi vonal nagy része már a kezükben volt, rávetették magukat a Deák Ferenc térre. Az ezután kitört háborút csupán a Nagy Térfélcsereként szokták emlegetni, ugyanis a hosszú harc alatt valóban egymás állomásait foglalták el a vörösök és a hungaristák.

Központjukat a Szálasi Ferenc nemzetvezető térre (egykori Széll Kálmán tér) helyezték át. A metró egyik legerősebb katonai erejét képviselik, de az utazóknak többnyire az emberi arcukat mutatják.

### **A Mag**

* Állomások: Deák Ferenc tér (M1, M2, M3), Arany János utca
* Alapítás: 2022
* Vezető: négyévente változik. Jelenleg Víg Miklós komisszár

Történet: A Deák Ferenc tér az atomháború után sokáig katonai felügyelet alatt állt. Jó ideig, hermetikus kapuk miatt, a három részállomás sem tartotta a kapcsolatot egészen 2014 nyaráig.

Nagyon hamar a Metró kereskedelmi központjává és a gazdagság szimbólumává nőtte ki magát. A különböző állomások katonai vezető között azonban a kapcsolat elmérgesedett, így polgárháború robbant ki 2018-ban. Miután az M2-es és az M3-as vonalon lévő állomások kivéreztek, a vörösök és a hungaristák megkaparintották az alsó és felső részt.

Várható volt a háború, így amikor az 2018-ban kirobbant, senkit nem ért meglepetésként. Ezrek menekültek el az otthonaikból, míg végül 2022-ben békét kötöttek és létrejött a Mag.

A stabil kereskedelmi központ elválasztja egymástól a két harcoló felet és a béke alapján négyévente váltják a vezető szerepét egymás között. A helyzet viszont még koránt sem stabil. Ennek ellenére a Mag így is a legvirágzóbb államok közé tartozik az egész metróban.

### **A Nyugat**

* Állomások: Nyugati pályaudvar, Lehel tér
* Alapítás: 2019
* Vezető: Tihanyi Nikolett

Történet: A Nyugati pályaudvar a metró egyik kakukktojása. A túlélők számára két hatalmas nyersanyagforrás állt a rendelkezésre, az első maga a vasút, a második pedig az állomás felett található Westend City Center pláza. Az itteni emberek hamar felmérték, hogy a Westend tele van mindenféle forrással, így egy gyors művelet során a megmaradt élelmiszerek (víz, ételek, ruhadarabok) nagy részét sikeresen lehordták a Nyugati pályaudvar állomásásra.

Kezdetben a nagy kereskedő családok vezették az állomást, ám a hatalmat 2020-ban egy vértelen puccs után Tihanyi Nikolett magához ragadta.

Amikor a hungaristák bevonultak hozzájuk, azok csupán lefizették a Nyugatot, akik ezért átengedték őket. A háború során a meggyengült M3-as vonalon zsoldosokkal meghódították a Lehel tér állomását, azért, hogy jobban bebiztosítsák és megnöveljék a közösséget, valamint hogy több helyet biztosítsanak az áruk tárolásának a számára.

A Nyugat a végtelen gazdagság szimbóluma. Aki minőségi ruhát vagy más árut keres, annak érdemes meglátogatnia.

### **Sztalkerbázis**

* Állomások: Puskás Ferenc Stadion
* Alapítás éve: 2019
* Vezető: Hegyi Albert ezredes

Történet: A budapesti metróban a Sztalkerek egy különleges, modern fegyverzettel rendelkező békefenntartó és felderítőcsapatnak számítanak. Az állomás lakossága főként olyan emberekből áll, akik korábban a mára már megszűnt Terrorelhárítási Központ (TEK) és a Készenléti Rendőrség tagjai voltak. Az atomtámadás napján egy nagy méretű bevetési gyakorlatot tartottak a Puskás Ferenc Stadion metróállomásánál, ezért menekültek ide a legtöbben közülük.

Az állomáson töltött hosszú idő során asszimilálódtak a metró és a felszín veszélyes, sugárfertőzött környezetéhez, és ennek módján átalakultak, majd 2019-ben létrehozták a manapság is ismert Sztalkerbázist. Nevük onnan ered, hogy eddigi bevetéseiket főleg sötétben, "az árnyak között", lesből hajtották végre. Első és jelenlegi vezetőjüknek Hegyi Albert ezredest nevezték ki, miután a csapat korábbi vezetője / főigazgatója "ütközetben eltűnt".

A Sztalkerek a metrón belül nagyon önellátónak számítanak a Déli Szövetséghez hasonlóan. Modern fegyverzettel és a legkorszerűbb védőfelszerelésekkel vannak ellátva, amiket nagyrészt a gyakorlat idején hordtak le a metróba. Egyes pletykák szerint azonban saját maguk által készített fegyvereik és ellátmányaik is vannak.

Egyik legnagyobb bevetésüknek az számít, amikor 2022-ben egy, a Népligetben tett felderítés során a közeli, romos buszpályaudvart megerődítve létrehozták Budapest egyetlen jelenlegi felszíni bázisát és megfigyelőállását. Azóta a Sztalkereknek általában kisebb méretű bevetései akadtak a metrón belül. A felderítések mellett általában a Blaha Lujza téri Birodalom Blaha-légiójának segítenek be az Astorián való békefenntartásban.

A Sztalkerekhez való bejutás nagyon nehéz, mivel a Keleti pályaudvar felől csak különleges engedéllyel lehet megközelíteni őket, a Pillangó utca felé eső alagútrész felől pedig szinte lehetetlen bejutni, mivel ott egy hatalmas méretű, géppuskaállásokkal ellátott barikádot alakítottak ki az esetleges mutánsbetörések megakadályozására és a védelem növelésére.